Author: agenda0
Company: agenda

Informácia o činnosti Slovenského výboru pre práva dieťaťa

	Slovenský výbor pre práva dieťaťa (ďalej len „Slovenský výbor“) bol zriadený uznesením vlády Slovenskej republiky č. 438 zo 14. júna 2000 ako poradný, iniciatívny, ako aj koordinačný orgán vlády Slovenskej republiky pre otázky týkajúce sa ochrany práv a právom chránených záujmov detí a dohľadu nad dodržiavaním práv detí v Slovenskej republike.

Slovenský výbor vykonával dohľad nad dodržiavaním práv dieťaťa v Slovenskej republike. Na tento účel počas svojej existencie najmä:
a)  vykonával medzirezortnú koordináciu pri príprave materiálov súvisiacich s riešením otázky   ochrany práv detí a ich výkonu,
b)  napomáhal spoločnému postupu ústredných orgánov štátnej správy, orgánov miestnej   štátnej správy a mimovládnych organizácií zainteresovaných na ochrane práv detí a ich výkone,  navrhoval príslušné opatrenia v súvislosti s ochranou práv detí,
c)  poskytoval všeobecné informácie o medzinárodných dohovoroch v oblasti práv dieťaťa a výkonu týchto práv masovokomunikačným prostriedkom, orgánom a mimovládnym organizáciám zainteresovaným na ochrane práv detí a ich výkone.
	
Okrem toho Slovenský výbor:
a)  navrhoval systém poskytovania informácií deťom o ich právach, spôsobe  ich uplatňovania   a výkone týchto práv, sledoval a podľa potreby tento systém dopĺňal,
b)  navrhoval systém skúmania názorov detí o ich právach, spôsobe ich uplatňovania a výkone týchto práv, sledoval a podľa potreby tento systém menil a dopĺňal,
c)   sledoval štatistické údaje o deťoch, vykonával koordináciu zberu týchto údajov.
	
V roku 2000 Slovenský výbor zasadal dvakrát a zo stanoveného plánu hlavných úloh, ktorý bol vypracovaný v súlade so štatútom výboru, splnil stanovené úlohy. V roku 2001 Slovenský výbor zasadal jedenkrát.

Ministerstvo práce, sociálnych vecí a rodiny SR predložilo na rokovanie Slovenského výboru správu o príprave prezentácie a obhajoby Východiskovej správy o spôsobe uplatňovania Dohovoru OSN o právach dieťaťa, ktorá sa uskutočnila 2. – 4. októbra 2000 v Ženeve a odpovedí na otázky, ktoré vopred zaslal Výbor OSN pre práva dieťaťa v Ženeve, ako kontrolný orgán pre zisťovanie pokroku, ktorý dosiahli zmluvné štáty.

Slovenský výbor doplnil a aktualizoval túto správu a poskytol doplňujúce informácie a údaje, ktoré boli zmenené od vypracovania Východiskovej správy o spôsobe uplatňovania Dohovoru OSN o právach dieťaťa v roku 1997 a bolo nutné ich zapracovať do pripravovanej obhajoby. Súčasťou prezentácie bola  aj informácia o zriadení Slovenského výboru. Výbor OSN pre práva dieťaťa vo svojich odporúčaniach konštatuje, že napriek existencii Slovenského výboru sa obáva možných nedostatkov pri koordinácii a implementácii Dohovoru o právach dieťaťa. Vzhľadom na to, že Výbor OSN pre práva dieťaťa venuje pozornosť medzisektorálnej koordinácii a spolupráci na celoštátnom  a miestnych stupňoch štátnej správy  a medzi  nimi navzájom, odporučil zmluvným štátom pokračovať v príprave a zostavení podrobného Národného akčného plánu na implementáciu jeho záväzkov vyplývajúcich z Dohovoru o právach dieťaťa prostredníctvom otvoreného a poradného procesu. 

V súlade s rezolúciou Valného zhromaždenia OSN číslo 54/93 a s Akčným plánom pre implementáciu Svetovej deklarácie o prežití, ochrane a rozvoji detí Slovenská republika pod gesciou MPSVR SR a v spolupráci s mimovládnou organizáciou Slovenský výbor pre UNICEF a ďalšími mimovládnymi subjektami, ako aj v spolupráci so Slovenským výborom pripravila Správu SR o pokroku pri plnení cieľov prijatých na Svetovom summite o deťoch, ktorý sa konal v New Yorku dňa 30. 9. 1990. Všetky signatárske krajiny sa spoločne zaviazali umožniť každému dieťaťu lepšiu budúcnosť určením vysokej priority právam detí a ich prežitiu, ochrane a rozvoju. Táto správa bude informačne podporovať prípravu správy Generálneho tajomníka OSN, ktorý predloží hodnotiacu správu na konci desaťročia na osobitnom zasadnutí Valného zhromaždenia OSN v septembri v roku 2001. Správa Generálneho tajomníka OSN bude obsahovať celkovú rekapituláciu a hodnotenia dosiahnutého pokroku od Svetového summitu, vrátane získaných skúseností, analýzy faktorov, ktoré brzdili, alebo umožnili pokrok pre deti a formuláciu odporúčaní pre budúcnosť.

	V rámci monitorovania porušovania práv detí a právom chránených záujmov bol požiadaný rezort MPSVR SR spolu s mimovládnymi organizáciami, ktoré prevádzkujú bezplatné telefónne linky pre deti, aby spracoval návrh formy spolupráce pri zisťovaní relevantných údajov a následných štatistických spracovaní. Za týmto účelom sa v spolupráci so Slovenským výborom pre UNICEF spracovala koncepcia vyhodnocovania údajov, ktoré predkladajú tieto telefónne linky pre deti, ako aj zber štatistických údajov.

	Slovenský výbor zaujal jednoznačné stanovisko k dvom Opčným protokolom:
1.	Opčný protokol k Dohovoru o právach dieťaťa o účasti detí v ozbrojených konfliktoch,
2.	Opčný protokol k Dohovoru o právach dieťaťa o predaji detí, detskej prostitúcii a detskej pornografii.

V dňoch 19. - 21. septembra 2001 sa v New Yorku  uskutoční Osobitné valné zhromaždenie o deťoch, kde sú všetky krajiny OSN, ktoré sú zmluvnými stranami Dohovoru o právach dieťaťa, vyzvané na podpis oboch Opčných protokolov. Slovenský výbor vo svojom stanovisku vyjadril podporu podpísania Opčných protokolov, ako aj ich následnú ratifikáciu.

 Výbor pre práva dieťaťa zhodnotil, že deti nemajú vedomosť o svojich právach a o spôsobe uplatňovania týchto práv a doterajší systém poskytovania informácií deťom o ich právach je nedostatočný. 

Za účelom vytvorenia novej koncepcie systému poskytovania informácií deťom o ich právach Slovenský výbor vytvoril expertnú skupinu, ktorá bola zložená z členov Slovenského výboru, zástupcov mimovládnych organizácií, detských organizácií, resp. priamo detí a verejnoprávnych médií, ako aj z niektorých zainteresovaných rezortov štátnej správy. Východiskom pre spracovanie tejto koncepcie bolo spracovanie základných pedagogických dokumentov, pedagogicko-organizačných dokumentov a odborno-metodických pokynov, ktoré spracoval rezort Ministerstva školstva SR.

Expertná skupina začala pracovať v januári 2001. Na svojich pravidelných zasadnutiach,   posudzovala možnosti zlepšenia systému poskytovania informácií deťom o ich právach, vytvorenia nového systému, ktorý by bol založený na viacerých princípoch, ako napr. deti – deťom, verejnoprávne inštitúcie – deťom a podobne.

Občianske združenie Návrat upozornilo na porušovanie práv detí v detskom domove Domaniža, kde deti, ktoré boli umiestnené do profesionálnych rodín počas procesu transformácie tohto detského domova boli následne z týchto rodín umiestnené naspäť do detského domova.  V rámci výjazdu do detského domova v Domaniži a monitorovania problému bolo zistené, že problémom v tomto detskom domove nie je porušovanie práv detí, ale rigidita zamestnancov detského domova a ich zaujatie negatívneho stanoviska k transformácii detského domova a odmietavý postoj týchto zamestnancov k nástupu nového riaditeľa. Nový riaditeľ detského domova otvoril samostatnú skupinu, zriadil detský parlament, má spracovaný plán transformácie detského domova, v rámci ktorej plánuje rozširovanie poskytovania náhradnej starostlivosti v profesionálnych rodinách.

Slovenský výbor uznávajúc, že pre harmonický rozvoj dieťaťa je potreba, aby vyrastalo v rodinnom prostredí, vyjadril podporu a svoj súhlas s ratifikáciou Dohovoru o ochrane detí a o spolupráci pri medzištátnych osvojeniach z 29. 5. 1993, ktorý Slovenská republika podpísala v Haagu dňa 1. júna 1999. Slovenský výbor považoval medzištátne osvojenia za spôsob pomoci deťom, o ktoré sa ich vlastní rodičia nemôžu, nevedia, alebo nechcú starať a nemožno ich zveriť do náhradnej rodinnej starostlivosti v Slovenskej republike.
	
Slovenský výbor zdôraznil, že v súlade s čl. 21 Dohovoru o právach dieťaťa možnosť medzištátneho osvojenia poskytne tým deťom „výhodu stálej rodiny“, pre ktoré nemožno nájsť náhradnú rodinu v Slovenskej republike a umožní monitorovanie a sledovanie ďalšieho osudu detí.

Ratifikácia Dohovoru o ochrane detí a o spolupráci pri medzištátnych osvojeniach zároveň umožní slovenským štátnym občanom osvojiť si dieťa z cudziny.

Výbor OSN pre práva dieťaťa pri obhajobe implementačnej správy Dohovoru o právach dieťaťa odporučil Slovenskej republike, ako zmluvnej strane Dohovoru, pristúpenie k Dohovoru o ochrane detí a o spolupráci pri medzištátnych osvojeniach a jeho implementácii do právneho poriadku Slovenskej republiky.

Ratifikáciu Dohovoru o ochrane detí a o spolupráci pri medzištátnych osvojeniach Slovenský výbor považoval za spôsob naplnenia princípu Dohovoru o právach dieťaťa a zároveň za prejav vzťahu spoločnosti k potrebám detí, ktoré nemôžu vyrastať vo vlastnej alebo náhradnej rodine.

Nakoľko Slovenský výbor zhodnotil, že v Slovenskej republike chýba zákon na ochranu detí, MPSVR SR oboznámilo členov s Koncepciou sociálnoprávnej ochrany a náhradnej výchovy detí, s Koncepciou prevencie sociálno-patologických javov a resocializácie a so súčasným stavom – pracuje sa na legislatívnom zámere návrhu zákona o sociálnoprávnej ochrane, sociálnej prevencii a náhradnej výchove. Návrh legislatívneho zámeru vychádza z potreby zachovania kontinuity s pripravovanými zmenami v oblasti občianskeho práva a trestného práva, výchovy a vzdelávania a samozrejme vychádza z potreby implementácie medzinárodných dohovorov z oblasti práv detí, najmä Dohovoru o právach dieťaťa do právneho poriadku SR. Legislatívny zámer má za cieľ právnu úpravu opatrení na ochranu práv a záujmov maloletých detí – sociálnoprávnu ochranu detí, právnu úpravu sústavy preventívnych podporných a ochranných opatrení a spôsobu ich vykonávania v závislosti od vývojového štádia negatívnych javov – sociálna prevencia a právnu úpravu zabezpečenia rovnocenného náhradného prostredia deťom v prípade zlyhania rodiny, ak nie sú vychovávané vo vlastnej rodine – náhradná starostlivosť. 

Uznesením vlády SR č. 213/2001 zo dňa 7. marca 2001 bol v bode G Slovenský výbor ako poradný a koordinačný orgán vlády zrušený. V bode H.1 tohoto istého uznesenia odporučila svojim členom zriadiť vo svojej pôsobnosti expertný poradný orgán transformáciou poradného a koordinačného orgánu  vlády SR, zrušeného v časti G predmetného uznesenia, ak existuje potreba existencie takéhoto orgánu a neexistuje kompetenčný spor ohľadom zriadenia expertného poradného orgánu s iným členom vlády.

Vzhľadom na to, že potreba zriadiť Slovenský výbor vzišla z požiadaviek medzinárodných dokumentov (Dohovor o právach dieťaťa, Dohovor o občiansko-právnych aspektoch medzinárodných únosov, Dohovor o ochrane detí a spolupráci pri medzištátnych osvojeniach a pod.), ich transformácie do právneho poriadku SR a z požiadaviek mimovládnych organizácií pôsobiacich v oblasti pomoci deťom, je nesporné, že zriadenie expertného poradného orgánu ministra práce, sociálnych vecí a rodiny SR, ktorý sa bude zaoberať ochranou práv detí a záujmov detí, sledovaním dodržiavania práv detí, ako aj podporou postupov a spolupráce, vrátane medzinárodnej, pre zabezpečovanie blaha detí, je nevyhnutné.

	Transformáciou Slovenského výboru pre práva dieťaťa, ako poradného a koordinačného orgánu vlády na expertný poradný orgán ministra práce, sociálnych vecí a rodiny podľa uznesenia vlády č. 213/2001 bodu H.1, bude zachovaná kontinuita práce a filozofia Slovenského výboru.